依韻和李察推留別
作者：梅堯臣
朝代：宋

paragraphs: 我學猶肥腱，一食輒易厭。
君何以名虛，每來車馬淹。
經術素所淺，道義安得漸。
獨有寒苦吟，可與前古兼。
今者抱悲哀，憔悴居窮閻。
愁鳴無好音，亟別空顧瞻。
詩言留彼美，欲和慙無鹽。
短兵當長戈，焉得不盡殲。
又如握枯蒿，逆風乘烈炎。
膏肓靡自療，誰復望針砭。